**ΑΠΡΟΣΩΠΗ ΣΥΝΤΑΞΗ**



**Τι είναι η απρόσωπη σύνταξη ;**

Απρόσωπη σύνταξη έχουμε όταν τα ρήματα χρησιμοποιούνται μόνο στο γ’ ενικό πρόσωπο και δεν παίρνουν πρόσωπο ή πράγμα ως υποκείμενό τους αλλά άναρθρο απαρέμφατο ή δευτερεύουσα ονοματική πρόταση. Τα ρήματα αυτά ονομάζονται απρόσωπα και ακολουθούν διαφορετική σύνταξη.   
**Απρόσωπα ρήματα θεωρούνται :** δεῖ, χρή, προσήκει, δοκεῖ, μέλει, ἒξεστι, ἁρμόζει, συμφέρει, ἀρκεί.

*π.χ. Δοκεῖ μοι ἀποπέμπειν αὐτόν.*

Εκτός από τα απρόσωπα ρήματα υπάρχουν και οι απρόσωπες εκφράσεις οι οποίες ακολουθούν την ίδια σύνταξη αλλά απλώς αποτελούνται από παραπάνω από μια λέξεις.

Μπορούν να έχουν τις εξής μορφές

:   
· **Ουσιαστικό ή ουδέτερο επιθέτου ή μετοχής + ἐστί**

*π.χ. ἀνάγκη ἐστί, ἂξιόν ἐστι, πρέπον ἐστί.*

**· Επίρρημα + ἒχει**

*π.χ. καλῶς ἒχει, ἀναγκαίως ἒχει.*

Συνήθως δίπλα στα απρόσωπα ρήματα και τις απρόσωπες βρίσκουμε μια δοτική που δείχνει το πρόσωπο στο οποίο αναφέρεται το ρήμα. Αυτή είναι η **δοτική προσωπική**, η οποία συχνά εννοείται.

*π.χ. Προσήκει ἡμῖν ἐπαινέσαι τήν τῶν προγόνων ἀρετήν.   
( = Αρμόζει σ’ εμάς να επαινέσουμε την αρετή των προγόνων ).*  
**Το υποκείμενο του απαρεμφάτου στην απρόσωπη σύνταξη**

Το υποκείμενο του απαρεμφάτου στην απρόσωπη σύνταξη βρίσκεται πάντα σε αιτιατική πτώση. Όταν ένα απρόσωπο ρήμα ή μια απρόσωπη σύνταξη έχει απαρέμφατο ως υποκείμενο, από τη δοτική συνήθως μπορούμε να συμπεράνουμε το υποκείμενο του απαρεμφάτου. Για να το βρούμε, απλώς **τρέπουμε τη δοτική σε αιτιατική**.

*π.χ. Χρή ἡμῖν λέγειν.*

Το υποκείμενο του απροσώπου ρήματος *χρή*είναι το απαρέμφατο *λέγειν*.   
Υποκείμενο του απαρεμφάτου *λέγειν* είναι η αιτιατική πτώση του *ἡμῖν*, δηλαδή το *ἡμᾶς*, η οποία εννοείται.

**Προσοχή !!!**

* Απρόσωπη σύνταξη υπάρχει όταν **υποκείμενο είναι άναρθρο** **απαρέμφατο**. Εάν υποκείμενο είναι ένα έναρθρο απαρέμφατο, τότε η σύνταξη είναι προσωπική και δεν υπάρχει δοτική προσωπική στην πρόταση.

*π.χ. Προσήκει ἡμᾶς τό ἐπαινέσαι τήν τῶν προγόνων ἀρετήν.*

Στην πρόταση αυτή το ρήμα *προσήκει* είναι προσωπικό. Δεν υπάρχει δοτική προσωπική στην πρόταση και υποκείμενο του έναρθρου απαρεμφάτου είναι το *ἡμᾶς*.

* Στην απρόσωπη σύνταξη δεν θα υπάρχει όρος σε ονομαστική πτώση. Αν συμβαίνει αυτό, η σύνταξή μας θα είναι προσωπική.

**ΑΣΚΗΣΗ ΕΜΠΕΔΩΣΗΣ**  
  
**Να αναγνωρίσετε τη μορφή της απρόσωπης σύνταξης στις παρακάτω προτάσεις και στη συνέχεια να βρείτε το υποκείμενο του ρήματος και το υποκείμενο του απαρεμφάτου.**

* Ἂξιόν ἐστι ἡμᾶς τοῖς Ἀθηναῖοις φίλους εἶναι.
* Ἀνάγκη ἐστί ἡμῖν ἀγωνίζεσθαι.
* Χρή ὑμῖν τῶν κατηγορουμένων ἀκούειν.
* Ού δυνατόν ἐστι τοῖς Ἀθηναῖοις περί εἰρήνης ταῦτα λέγειν.
* Καλόν δ’ ἐστί καί τάς ξενικάς ἀρετάς μιμεῖσθαι.
* Δίκαιόν ἐστι μοι ἀπολογήσασθαι πρός ταῦτα.
* Ἒδοξε τοῖς Λακεδαιμονίοις καταλαβεῖν την πόλιν.
* Προσήκει μισεῖν καί κολάζειν τούς προδότας καί δωροδόκους.
* Ἀλλἀ καί τόν ἐπίλοιπον χρόνον ἀσφαλῶς ἡμῖν ἐξεστι ζῆν.
* Δεῖ τόν δικαστήν ὀρθῶς δικάζειν.